
Objekt: Riigitee 4 (E67) Tallinna-Pärnu-Ikla tee km 78,8-85,3 Konuvere-Päärdu lõigu 2+2 sõidurajaga maantee projekteerimine ja ehitamine

Teema: Päärdu sildade tüübi valik

TÖÖVÕTULEPING nr 3.2-3/26/291-1

Käesolevaga teeb Töövõtja ettepaneku muuta Päärdu sildade lahendust ning asendada eelprojektis kavandatud teras-betoon komposiitsillad integraalsete raudbetoonsildadega.

Ettepaneku aluseks on projekteerimise käigus läbi viidud täiendavad tehnilised analüüsid ning Stricto Projekt OÜ poolt koostatud töö „Sildade lahenduse valik“, mille käigus hinnati eelprojektis ette nähtud lahenduse tehnilist toimivust, vastupidavust ja elukaare kulusid.

Tehnilise kirjelduse kohaselt on Töövõtjal õigus pakkuda eelprojekti lahendusest erinevat raudbetoonkonstruktsiooniga lahendust tingimusel, et muudetud lahendus ei too rajatise omanikule kaasa täiendavaid hoolduskulusid rajatise eluea jooksul.

Stricto Project OÜ analüüsi kohaselt kaasneb eelprojektis kavandatud komposiitsildade lahendusega mitu olulist puudust:

· konstruktsioonis esinevad negatiivsed toereaktsioonid, mis on probleemsed nii olemasoleva silla ajaloolise käitumise kui ka uue lahenduse seisukohalt;
· olemasoleval sillal on tuvastatud väsimuskandevõimega seotud riskid;
· komposiitsildade lahendusega kaasnevad märkimisväärsed hoolduskulud, mis tulenevad deformatsioonivuukide, tugiosade ja teraskonstruktsioonide perioodilisest hooldusest ning väljavahetamisest.

Analüüsi kohaselt on kolme silla eeldatav hoolduskulu nende eluea jooksul ligikaudu 563 000 eurot käibemaksuta, samal ajal kui integraalsete raudbetoonsildade lahendus võimaldab nimetatud kulud valdavas osas vältida.

Kavandatav muudatus suurendab ehitusmaksumust 150 000 euro võrra käibemaksuta, kuid rajatise omaniku jaoks kujuneb sildade elukaare vaates ligikaudu 413 000 euro suurune rahaline võit. Lisaks pikeneb olemasoleva Päärdu silla asemele rajatava uue silla kasutusiga 50 aastalt 100 aastani.

Tulenevalt eeltoodust leiame, et integraalse raudbetoonsilla lahendus on tehniliselt töökindlam, majanduslikult otstarbekam ning vastab paremini Tellija pikaajalistele huvidele kui hankedokumentides esialgselt ette nähtud lahendus. Muudatuse tulemusel väheneb oluliselt rajatiste ekspluatatsiooni- ja hooldusvajadus ning paraneb nende elukaare majanduslik efektiivsus.

Vastavalt töövõtulepingu punktile 15.1 on Töövõtjal kohustus muudatuse vajaduse ilmnemisel esitada Tellijale tehniliselt, majanduslikult ja ajaliselt kõige otstarbekam lahendus koos vastavate põhjendustega. Käesolev ettepanek on koostatud nimetatud kohustust täites ning põhineb projekteerimise käigus selgunud asjaoludel ja teostatud võrdlusanalüüsil.

Arvestades, et kavandatav lahendus annab Tellijale märkimisväärse pikaajalise majandusliku kasu, suurendab rajatise kasutusiga ning vähendab tulevasi hoolduskulusid, kuid samal ajal suurendab Töövõtja kulusid võrreldes hankes ette nähtud lahendusega, leiame, et tegemist on põhjendatud muudatusega, mille rakendamine eeldab töövõtulepingu muutmist ning muudatusega seotud täiendavate kulude hüvitamist.

Tulenevalt eeltoodust palume Tellijal:

1. Nõustuda Päärdu sildade lahenduse muutmisega ning jätkata projekteerimist integraalsete raudbetoonsildade lahendusest lähtudes;
2. Käsitleda nimetatud muudatust töövõtulepingu muudatusena;
3. Alustada pooltevahelisi läbirääkimisi muudatuse rakendamisega kaasnevate täiendavate ehituskulude kompenseerimiseks 150 000 euro ulatuses käibemaksuta.

Leiame, et kavandatav lahendus on kooskõlas hankedokumentide eesmärgiga rajada võimalikult vastupidavad ja vähese hooldusvajadusega rajatised ning tagab Tellijale märkimisväärse elukaarekulude kokkuhoiu.

